**KLAIPĖDOS MIESTO SAVIVALDYBĖS TARYBA**

**SAVIVALDYBĖS TARYBOS KOLEGIJA**

**POSĖDŽIO PROTOKOLAS**

2018-04-18 Nr. TAK-3

Posėdis vyksta 2018-04-06. Pradžia 9.00 val.

Posėdžio pirmininkas – Vytautas Grubliauskas.

Tarybos ir mero sekretorius – Modestas Vitkus.

Posėdyje nedalyvauja Artūras Šulcas.

Posėdyje dalyvavusių Savivaldybės tarybos kolegijos, tarybos narių ir kitų asmenų sąrašai pridedami (1, 2 priedai).

Miesto meras – V. Grubliauskas. Teigia, kad turime suvokti, jog turime padaryti viską maksimaliam miesto plėtros užtikrinimui. Mano, kad būtų idealu, jei bendrieji Klaipėdos miesto ir Klaipėdos valstybinio jūrų uosto teritorijos planai tarpusavyje tiktų. Primena, kad pirmame darbo grupės susitikime buvo pristatyta ir preliminariai įvertinta 17 dalykinių sąvadų pozicijų.

S. Skvernelis - ministras pirmininkas pažymi, kad pateiktas klausimas labai svarbus ne vien Klaipėdai, jis svarbus valstybei. Teigia, kad vertina tvirtą mero, kuris besąlygiškai ir intensyviai gina miesto ir miestiečių interesus, poziciją. S. Skvernelis pabrėžia, kad gerų sprendimų priėmimas - kompromiso suradimas, todėl turime suderinti valstybės ir miesto interesus.

Primena, kad pirmame posėdyje buvo sudaryta Klaipėdos valstybinio jūsų uosto plėtros įgyvendinimo komisija, pristatyti miesto siūlymai, išsakytos Aplinkos ministerijos ir kitų suinteresuotų žinybų pozicijos. Teigia, kad balandžio 19 d. dalykinė darbo grupė galės konkrečiai kalbėti, diskutuoti dėl 17 dalykinių sąlygų sąvado pozicijų ir prioritetų. S. Skvernelis mano, kad gali būti įgyvendintos ne visos 17 pozicijų.

S. Skvernelis teigia, jog argumentai, kad čia ateis kiniškas kapitalas – blefas ir tuščios kalbos. Sako, kad apie investavimą kol kas nėra kalbos, nes neturim ką pasiūlyti investuotojui. Tikina, kad uostas ir dabar nesustos, jis yra augantis ir per artimiausius 3 metus tikrai turės būti daromi kasdieniai jūrų uosto plėtros darbai – krantinių rekonstrukcijos, gilinimas prie krantinių, geležinkelių kelių statybos ir rekonstrukcijos projektų įgyvendinimas, uosto infrastruktūros plėtra.

Sako, kad šiuo metu rengiamas Klaipėdos valstybinio jūrų uosto teritorijos bendrasis planas, kurio tikslai – sukurti uosto plėtros viziją, atitinkančią nacionalinę susisiekimo plėtros programą, o kadangi nėra patvirtintas Klaipėdos valstybinio jūrų uosto teritorijos bendrasis planas, negalime kalbėti apie potencialių investuotojų paieškas. Bendrajame plane turi būti įvertinta esama ir perspektyvinė uosto veiklos kryptis, kompleksiškai suplanuota uosto teritorijos plėtra, nustatytos uosto teritorijos naudojimo ir plėtojimo sąlygas, suformuota darni ir tvari uosto bei miesto plėtros poreikius atitinkanti aplinka. S. Skvernelis teigia, kad negalime atskirti uosto nuo miesto ir suderinti fizinių ir juridinių asmenų grupių, visuomenės, savivaldybės bei valstybės interesus dėl teritorijos žemės sklypų naudojimo bei veiklos plėtojimo planuojamoje teritorijoje.

Tikina, kad projektas dėl Šilutės plento, Baltijos prospekto sankryžų bus įgyvendintas - jis labai svarbus tiek Vyriausybei, tiek miestui. Mano, kad Pajūrio juostos ribų keitimo problema - kaip surasti kompromisą tarp dviejų priešingybių, kadangi viena pusė nori išsaugoti gamtą, kita pusė pritaria urbanizacijai. S. Skvernelis teigia, kad nei vienai, nei kitai pusei nepritars, tačiau sako, kad reikia surasti sprendimą ir priimti sprendinius, suteikiančias galimybes plėstis. Mano, kad dėl Nemuno g. esančių dviejų pastatų problemų nebus.

S. Skvernelis akcentuoja, jei bus įgyvendintas projektas - išorinio uosto infrastruktūrą bus galima pritaikyti miestiečių ir svečių interesams. Teigia, kad Klaipėdos valstybinio jūrų uosto plėtra kurs naujas galimybes ne tik šaliai, bet ir miestui (gerai apmokamos darbo vietos, papildomos pajamos į valstybės biudžetą). S. Skvernelis siūlo miestui tapti jūrų uosto dalininku-savininku (akcionuojant valstybės įmonę ir surandant priimtiną formą), ieškoti sprendimo būdų.

V. Grubliauskas siūlo pritarti pateiktam darbotvarkės pavadinimo pakeitimui.

DARBOTVARKĖ (patvirtinta (bendru sutarimu) su darbotvarkės pavadinimo pakeitimu):

Dalykinių sąlygų sąvado derybinės kryptys su Lietuvos Respublikos Vyriausybe ir Klaipėdos valstybinio jūrų uosto direkcija.

SVARSTYTA. Dalykinių sąlygų sąvado derybinės kryptys su Lietuvos Respublikos Vyriausybe ir Klaipėdos valstybinio jūrų uosto direkcija.

Pranešėjas – S. Budinas. Pristato dalykinių sąlygų sąvadą (priedas pridedamas) ir prašo pritarti dalykinių sąlygų sąvado derybinėms kryptims su Lietuvos Respublikos Vyriausybe ir Klaipėdos valstybinio jūrų uosto direkcija.

A. Grublys sako, kad gal bendrajame plane reikėtų numatyti specializuotas sunkiojo transporto sukaupimo aikšteles, kadangi sunkusis transportas yra užpildęs daugelį miesto aikštelių. Domisi ar vyksta derybos su rajono savivaldybe, kad tokios aikštelės būtų už miesto ribų.

S. Budinas teigia, kad yra sudaryta darbo grupė šiam klausimui spręsti. Diskutuojama, kaip šią problemą išspręsti. Apie darbo grupės sprendimus turės informaciją už 1-2 mėnesių.

V. Žvikienė klausia, kada, pagal optimistiškiausią scenarijų, prasidėtų išorinio uosto statyba.

A. Vaitkus teigia, kad, pagal optimistiškiausią variantą, uosto statyba prasidėtų 2022 metais.

A. Barbšys klausia, ar į nesaugius kriterijus pakliūva Rusijos investicijos ir kaip vertinamas Kinijos kapitalas, nes Kinijos vienas iš Šilko kelio pabaigų yra Klaipėdoje.

S. Skvernelis teigia, kad yra priimtas įstatymas, kuris reglamentuoja investuotojo atėjimo patikrinimo procedūras. Šilko kelio pabaiga – krovinių vežimas, pervežimas, paslauga, verslas – ir tai neturi nieko bendro su investavimu.

A. Cesiulis klausia iš kur gausime pinigų uosto statybai, nes atliekamų pinigų biudžete nėra.

S. Skvernelis sako, kad todėl ir kalbame apie potencialų investuotoją, investuotojas gali būti ne vienas. Mano, kad nereikia žiūrėti tik į užsienio investuotojus, nes gal čia, esantys šioje salėje, galėtų pamąstyti apie investavimą. Teigia, kad biudžeto lėšos nebus naudojamos.

J. Simonavičiūtė teigia, kad Klaipėdai svarbi pridėtinė vertė. Mano, kad tam reikalingas didelis uosto įdirbis, nes didžioji dalis krovinių pravažiuoja arba važiuoja į kitas valstybes. Pažymi, kad Klaipėda galėtų tapti kaip regioninis centras, kuris turėtų Klaipėdos universitetą, ligonines ir iš to gautų pridėtinę vertę.

S. Skvernelis teigia, kad dėl uosto pridėtinės vertės pateikė racionaliausią siūlymą – miestui tapti akcininku, nes tapdamas akcininku tampa savininku ir betarpiškai turi tiesioginę naudą iš gaunamo pelno. Kalbant apie Klaipėdos universitetą, jei būtų priimtas kitoks politinis sprendimas – Klaipėdos universiteto jau nebūtų. S. Skvernelis teigia, kad padarėme viską, kad Klaipėdos universitetą išsaugoti, o universiteto bendruomenė turi atlikti „namų darbus“ – padaryti, kad Klaipėdos universitetas būtų regioninis, o ne iškaba ant pastato

S. Skvernelis sako, kad dėl dviejų ligoninių irgi reikia sprendimų, nes jei galvojam apie paslaugų kokybę gyventojams – tai šiandien nenormalu, kad miestas neturi normalaus ligonių priėmimo skyriaus, kuris sprendžia milžiniškus klausimus (diagnostikos, priežiūros, nestacionarių paslaugų suteikimo). Pažymi, kad reikia rasti sprendimus, kadangi abi ligoninės teikia dubliuojančias veiklas, o regionui reikalingas normalus tretinio lygio centras.

A. Vaišvila teiraujasi iš kur imsime krovinių, jei pastatysime išorinį uostą ir ar Rygos, Talino uostai nekonkuruos su mumis.

S. Skvernelis sako, kad Rygos ir Talino uostai jau nekonkuruoja su mumis, o Klaipėdos uostas vystosi. Kad „neužmigti“ uostui, reikia matyti krovinių augimą, perspektyvas.

A. Vaitkus – Klaipėdos valstybinio jūrų uosto direkcijos generalinis direktorius teigia, kad šiandien, dalyvaujant ir uosto bendruomenei, mes aiškiai deklaruojame, kad pats didžiausias prioritetas yra šiandieninio uosto plėtros prioritetas veikiančių kompanijų kontekste. Jų dėka ir bendros sinergijos valstybės dėka mūsų uostas yra lyderis tarp visų Baltijos valstybių. Dėl išorinio uosto plėtros buvo ne kartą paminėta, kad tik radus partnerį, kuris nesukeltų vidinės konkurencijos, o pritrauktų naujus krovinius, toks išorinis uostas rastų savo vietą.

R. Taraškevičius klausia ar nereikėjo į dalykinio sąvado sąlygas įrašyti Jakų žiedo sankryžos užbaigimą.

R. Taraškevičius mano, kad didžiausia klaida buvo padaryta tuomet, kai buvo pradėti rengti 2 planai – miesto bendrasis planas ir uosto specialusis. Sako, kad specialusis uosto planas turėjo būti sudėtinė miesto bendrojo plano dalis - tada priešprėšos būtų buvusios mažesnės dėl tam tikrų transporto koridorių. Kadangi specialusis planas tampa aukštesniu dokumentu už miesto bendrąjį planą – pažeidžiamos savivaldos teisės.

A. Vaitkus primena, kad 2014 metais Lietuvos parlamentas suteikė galimybę strateginės paskirties įmonėms rengti bendruosius planus. A. Vaitkus teigia, kad galbūt daugiau dėl informacinės sklaidos stokos mes turėjome tam tikrų nesusipratimų. Šiandien bendrasis planas, dėka mūsų bendradarbiavimo, eina į pabaigą. Vienas iš pagrindinių tikslų – mes turime iš miesto vadovybės, uosto visuomenės pusės gauti tą suderinamumą dėl miesto, kuris taip pat turi unikalų šansą išvystyti savo perspektyvinius projektus, ir spręsti eilę kitų svarbių klausimų.

S. Skvernelis teigia, kad yra galimybė klausimus suderinti.

R. Masiulis – Susisiekimo ministras teigia, kad balandžio 19 d, kai susirinksim diskutuoti, galėsim išdiskutuoti dėl Jakų žiedo sankryžos III etapo.

A. Staponkienė teiraujasi, kas įvertins žmonių žmogiškąsias emocijas, jų pergyvenimą, nes jie net nežino, kokios bus uosto ribos (iki kiek reikės „pasitraukti“) ir kas laukia ateityje (sandėliavimas, privažiavimai, infrastruktūra susijusi su aptarnavimu).

S. Budinas pabrėžia, kad mūsų siūlymas yra nustatyti specialiuoju įstatymu teritoriją, kuriai būtų galima priskirti tokį statusą ir kuri turėtų tiesioginę įtaką dėl įvažiuojamųjų kelių įrengimo į išorinį giliavandenį uostą. Kaip kompensacijos priemonės galėtų būti siūlymas „kiti sprendiniai“ (susijęs su Melnragės ir Girulių urbanizacija) kur būtų galima galvoti apie tai, kad žmonės adekvačiai gautų sklypą prie jūros. Jei rasim bendrą sutarimą – galėsim žmonėms pasiūlyti alternatyvią vietą, kur jie galėtų įsikurti, jei to pageidaus.

V. Grubliauskas sako, kad gali būti kitų sprendinių.

V. Anužis sako, kad transporto koridoriais, kurias juda sunkusis transportas, poveikis dangai yra skirtingas. Mano, kad laikas transporto koridorius, kur juda sunkusis transportas, arba kritines vietas statyti kitaip, dėti betoninį pagrindą, o ne asfaltą.

S. Skvernelis teigia, jei būtų laikomasi projekte numatytų sąlygų ir būtų atliktos visos technologijos – nereikėtų remontuoti kelių kas kelis metus.

V. Čepas klausia dėl sąvadų 13.1, 13.2 pozicijų. Sako, kad jau 28 metus kalbame apie III vandenvietės iškėlimą, tačiau į sąvadą neįtraukiame.

V. Čepas pažymi, kad Klaipėdoje yra 100 ha vieta stadiono statybai.

S. Skvernelis teigia, kad galima ieškoti sprendinių ir dėl stadiono statybos.

S. Budinas pabrėžia, kad dėl III vandenvietės iškeldinimo yra pradėta rengti galimybių studiją. Galutiniai sprendimai dar nėra priimti. Vienas iš siūlymų, iškėlus vandenvietę, vandens kokybė turės būti neblogesnė nei buvo ir vandens kaina nebrangesnė, nei iki šiol. Jei siūlymus išsprendžia Klaipėdos valstybinio jūrų uosto direkcija, mes už tai, kad vandenvietė būtų iškelta.

V. Titov klausia, kiek darbo vietų turės būti giliavandeniame uoste ir kiek jų gaus klaipėdiečiai, nes suskystintame gamtinių dujų terminale (SGD) nė vienas lietuvis nedirba.

S. Skvernelis teigia, kad suskystintame gamtinių dujų terminale (SGD) dirba ir klaipėdiečiai. Siūlo nesileisti į diskusijas, kadangi pats SGD objektas valstybei duoda daug, tai ir energetinė nepriklausomybė, kainos, konkurencingumas, gyvenimo kokybė.

A. Vaitkus pažymi, kad analogiški terminalai, kurie turi galimybę dirbti tokio ploto dalyje turi apie 300-400 darbuotojų, bet klaidinga būtų mąstyti, jog išorinio uosto atsiradimas bus susietas su vieno ar kelių terminalų išvystymu, nes apink yra sukuriama didelė pridėtinė vertė. Sako, kad mūsų kolegos, partneriai LEZ deklaruoja, jei galimybė turėti tranzitą per išorinį uostą atsiras, reiškia atsiras ir eilė įmonių LEZ.

L. Petraitienė primena, kad beveik prieš metus, buvo svarstyti Klaipėdos miesto bendrojo plano keitimo koncepcijos 4 variantai. Susisiekimo ministras R. Masiulis patikino, kad Klaipėdos miesto bendrojo plano keitimo koncepcijos variantas bus pasirinktas tariantis su Taryba ir klaipėdiečiais, tačiau Uosto plėtros taryboje, jei neapsirinku, buvo priimtas 4 uosto plėtros variantas. Klausia, kadangi valstybės politika vykdoma centralizuotai, ar neatsitiks taip, kad dalykinių sąlygų sąvado liks trečdalis.

S. Skvernelis teigia, jei bus priimti sprendimai, jie bus įtvirtinti Vyriausybės nutarimais (teisės aktais) arba įstatymų pakeitimais. S. Skvernelis sako, kad mes kalbam ne apie centralizavimą, o kalbam apie problemų sprendimą. Mano, kad jei sprendimai būtų padaryti prieš 5 metus, neturėtume šiandien tokių, kokios yra dabar, situacijų.

T. Meškinis pastebi, kad kompensacija numatyta tik vienai bendruomenės daliai (Melnragei), nors lygiai taip pat žmonės gyvena „Vitės“ kvartale šalia uosto teritorijos (kai kur 20 m atstumu) ir patiria daug nepatogumų. T. Meškinis teigia, kad yra surašyta gausybė raštų dėl AB „Klaipėdos nafta“ pažeidimų. AB „Lietuvos geležinkeliai“ atidėjo planus, patvirtintus strateginiuose planuose, dėl kelyno iškėlimo iš miesto. T. Meškinis teiraujasi, kaip bus žadama spręsti kelyno iškėlimo klausimą iš miesto. Mano, kad mieste krovinių gabenimo apimtys geležinkeliu turi būti mažesnės.

A. Vaitkus teigia, kad šiandien Klaipėdos valstybinio jūrų uosto direkcija ir AB „Lietuvos geležinkeliai“ bendrais projektais vykdo infrastruktūros plėtrą KLASCO teritorijos zonoje ir artimoje perspektyvoje (1,5-2 metai) didelė dalis krovinių eis į didžiausią kompaniją (į šiaurinę dalį) neužsukdamas į Klaipėdos stotį.

NUTARTA. Pritarti Dalykinių sąlygų sąvado derybinėms kryptims su Lietuvos Respublikos Vyriausybe ir Klaipėdos valstybinio jūrų uosto direkcija (bendru sutarimu).

Posėdis baigėsi 10.30 val.

Posėdžio pirmininkas Vytautas Grubliauskas

Tarybos ir mero sekretorius Modestas Vitkus

L. Demidova, tel. 39 60 75

2018-04-16